Kanse op sukses met 'n kondonasieaansoek na die KVBA - Jy en die RegJy en die Reg
Tuis › Artikels › Arbeidsreg › Kanse op sukses met 'n kondonasieaansoek na die KVBA
Kanse op sukses met 'n kondonasieaansoek na die KVBA
Kanse op sukses met ʼn kondonasieaansoek na die KVBA: Die geval van Ahmed v Commission for Conciliation, Mediation and Arbitration and Others
Die Kommissie vir Versoening, Bemiddeling en Arbitrasie (KVBA) se reëls stel tydgrense vir die verwysing van arbeidsdispute. Wanneer ʼn aansoek te laat na die KVBA verwys word, moet ʼn aansoek om kondonasie gebring word.
Die kommissaris wat die aansoek oorweeg, neem die volgende vier faktore in ag by die besluit om die aansoek toe te staan, al dan nie:
Hoe ver buite die spertyd die aansoek is.
Die rede waarom die aansoek buite die spertyd gebring word.
Die applikant se kanse op sukses.
Die nadeel wat die applikant sal ly indien die aansoek nie toegestaan word nie en die nadeel wat die respondent kan ly as die aansoek wel toegestaan word.
In die saak van Ahmed v Commission for Conciliation, Mediation and Arbitration and Others (C 1026/15) is die arbeidshof genader om ʼn besluit van ʼn kommissaris om nie ʼn kondonasieaansoek toe te staan nie, te hersien.
Die applikant was sedert 2010 by Woolworths werksaam. Sy is op 26 Mei 2015 geskors en ʼn dissiplinêre verhoor vir aanklagte van wangedrag deur die applikant het op 25 Junie 2015 plaasgevind.
Ná afloop van die dissiplinêre verhoor, maar voordat die voorsitter ʼn sanksie kon aanbeveel, is daar aan die applikant ʼn keuse gegee om met vervroegde pensioen te gaan eerder as om ontslaan te word. Die applikant het toe die opsie van vervroegde pensioen op 24 Augustus 2015 uitgeoefen en haar laaste dag van werk was op 31 Augustus 2015.
Op 1 Oktober 2015 het die applikant besluit om ʼn saak na die KVBA te verwys en het beweer dat daar ʼn onbillike ontslag, onbillike arbeidspraktyk, ʼn onbillike skorsing, en ʼn dispuut rondom ʼn skeidingspakket bestaan.
Tydens die versoeningsproses het die kommissaris gemerk dat die verwysing een dag te laat is. Die kommissaris het die inhoud van die aansoek om kondonasie asook die argumente van beide partye vir en teen kondonasie aangehoor.
Ten spyte van verskeie argumente deur die applikant dat die kommissaris nie hierdie proses korrek hanteer het nie, het die hof bevind dat die kommissaris wel korrek en binne sy magte in die aanhoor van die kondonasieaansoek opgetree het.
Die kommissaris het bevind dat die applikant se aansoek nie uitermatig laat was nie, maar dat die rede waarom die aansoek ná die spertyd gebring is geensins aanvaarbaar was nie en al was daar geldige redes vir die laat verwysing, die meriete van die applikant se saak uiters swak is omdat sy self erken het dat sy vrywillig op vroeë pensioen gegaan het. Die kommissaris was ook van mening dat daar onregverdigbare nadeel vir die respondent sou wees indien die aansoek om kondonasie wel toegestaan sou word.
Die arbeidshof het bevind dat die hersieningsaansoek wat gedien het, nie meriete gehad het nie omdat die besluit wat die kommissaris in die kondonasieaansoek gemaak het redelik was. Die aansoek om die kommissaris se besluit ten opsigte van die kondonasieaansoek ter syde te stel, is van die hand gewys.
Hierdie saak maak dit weereens duidelik dat verwysings na die KVBA sover moontlik binne die voorgeskrewe tyd gebring moet word. Indien ʼn kondonasieaansoek wel gebring word, sal die KVBA dit nie sonder meer toestaan nie tensy daar grondige redes vir die laat verwysing bestaan en die saak wat verwys word goeie meriete het.